S-847/2011

Mál þetta, sem dómtekið var 6. september 2011, er höfðað með ákæru útgefinni af lögreglustjóranum á Suðurnesjum 14. júlí 2011 á hendur S-kk-þgf Þ-kk-þgf S-kk-þgf, kt. […], Eyjabakka 16, Reykjavík. Ákærða eru gefin að sök eftirtalin brot:

1. Fíkniefnalagabrot, með því að hafa um allnokkurt skeið staðið að framleiðslu á kannabisplöntum, en ákærði var uppvís að ræktun við húsleit lögreglu miðvikudaginn 8. desember 2010, á dvalarstað sínum, Grænásbraut 1219, Reykjanesbæ. Í húsleitinni fundust 1.231,70 g af kannabislaufum og 355,80 g af maríhúana.

Þetta er talið varða við 2. gr., sbr. 4. gr., sbr. 4. gr. a, sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 10/1997.

2. Vopnalagabrot, með því að hafa í vörslum sínum án heimildar skammbyssu af gerðinni Parabellum, P9R, R 48495, sem lögregla fann í skúffu í kommóðu sem var í svefnherbergi íbúðarinnar við húsleit vegna afskipta, sbr. I. hluta ákæruliðs, án skotvopnaleyfis og án sérstakrar heimildar.

Þetta er talið varða við 1. og 2. mgr. 12. gr., sbr. 1. mgr. 36. gr., vopnalaga nr. 16/1998.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að gerð verði upptæk 1.231,70 g af kannabislaufum og 355,80 g af maríhúana og 344,40 g af kannabisplöntum, sbr. 6. og 7. mgr. 5. gr. laga nr. 65/1974, sbr. lög nr. 10/1997, sbr. 2. mgr. 14. gr. reglugerðar nr. 233/2001. Þá er einnig krafist upptöku á vopni og skotfærum sem lagt var hald á, skv. 1. mgr. 37. gr. vopnalaga nr. 16/1998.

Ákærði krefst vægustu refsingar er lög leyfa. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í nóvember 1981. Samkvæmt sakavottorði ákærða gekkst hann einu sinni undir lögreglustjórasátt á árinu 2000 fyrir umferðarlagabrot og þrisvar á árinu 2002. Þá hefur hann þrisvar gengist undir með lögreglustjórasátt að greiða sekt fyrir fíkniefnalagabrot, á árinu 2003, 2008 og síðast 10. desember 2009. Við ákvörðun refsingar nú ber að líta til þess að hann hefur gerst sekur um vörslur á hættulegu vopni. Þá ber að líta til umrædds magns fíkniefna og styrkleika þeirra, en tetrahýdrókannabínól í efnasýnum reyndist vera frá 5,4 mg/g og upp í 98 mg/g. Ákærði hefur játað brot sín og er það virt honum til málsbóta. Einnig verður horft til þess að ákærða er ekki gefið að sök að hafa ræktað og ætlað fíkniefnin til sölu og dreifingar. Að öllu þessu virtu og með hliðsjón af 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í fjóra mánuði. Lagt hefur verið fram vottorð um að ákærði hafi tekið sig á eftir að hann framdi brot sín og farið í meðferð. Þykir því rétt að skilorðsbinda refsingu hans, eins og nánar greinir í dómsorði.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 1.231,70 g af kannabislaufum og 355,80 g af maríhúana, 344,40 g af kannabisplöntum og skammbyssa af gerðinni Parabellum, P9R, R 48495 og skotfæri.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins. Um er að ræða 246.723 krónur vegna Rannsóknastofu Háskóla Íslands í lyfja- og eiturefnafræði og þóknun verjanda ákærða sem þykir hæfilega ákveðin 62.750 krónur, að virðisaukaskatti meðtöldum.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, S-kk-nf Þ-kk-nf S-kk-nf, sæti fangelsi í fjóra mánuði, en fresta skal fullnustu refsingarinnar og hún niður falla að liðnum þremur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 1.231,70 g af kannabislaufum og 355,80 g af maríhúana, 344,40 g af kannabisplöntum og skammbyssu af gerðinni Parabellum, P9R, R 48495 og skotfærum.

Ákærði greiði 309.473 krónur í sakarkostnað, þar með talda 62.750 króna þóknun skipaðs verjanda síns, G-kk-ef S-x-x R-kk-ef héraðsdómslögmanns.

S-kvk-nf B-kvk-nf